 NA MARY WANGARI KENYA imetumia fursa ya Kongamano la Afrika la Kuangazia Mabadiliko ya Tabianchi (ACS23) kujipigia debe kama kivutio kikuu cha watalii, na sehemu yenye maeneo ya burudani na historia barani Afrika na duniani kwa ujumla. Kongamano hilo la siku tatu ambalo ni kwanza kabisa la aina hiyo kufanyika barani Afrika lilianza Jumatatu na kukamilika Jumatano. Marais na wajumbe mashuhuri wa kimataifa wamekuwa wakijumuika katika Jumba la Mikutano ya Kimataifa (KICC) jijini Nairobi kujadili masuala nyeti yanayohusu athari za uchafuzi wa mazingira. Huku macho yote yakielekezwa Kenya kuhusiana na Kongamano hilo la kihistoria, Wakenya wakiongozwa na Rais William Ruto wamejitokeza kuimarisha nafasi yao kama kivutio kikuu cha watalii. Kuanzia lugha ya Kiswahili ambayo ni lugha ya kitaifa na rasmi nchini, nyimbo na ngoma za kitamaduni, mavazi maridadi ya kiafrika, na mengineyo ni baadhi tu ya mbwembwe zinazopamba Kongamano la Tabianchi Afrika (ACS) 2023 lenye kaulimbiu “Kuendesha Ukuaji Salama na Suluhu za Kufadhili Tabianchi kwa Afrika na Dunia.” Rais Ruto katika hotuba yake kwenye ufunguzi wa Kongamano hilo, alichukua nafasi ya kutangaza jiji kuu la Nairobi ambalo kando na kuwa kivutio cha watalii ni makao makuu ya Shirika la Mazingira la Umoja wa Mataifa (UNEP). “Acheni niwape maelezo machache yatakayorahisisha muda wenu hapa. Nairobi Ni nyumbani kwa UNEP shirika la pekee la UN katika mwambao wa Kusini hivyo inapohusu masuala ya mazingira upo panapostahili,” alisema Rais Ruto. Kiongozi wa taifa alitumia ucheshi kupigia debe wanyamapori, mbuga za kitaifa na mandhari ya kuvutia yaliyopo nchini. “Nairobi ni jiji la kuvutia mno. Upande mmoja umefunikwa na misitu na ule mwingine tuna mbuga ya kitaifa ya wanyamapori. Tuna mbuga ya wanyamapori kwa sababu tuna ukuta unaozingira mbuga hiyo. Lakini wakati mwingine, jinsi maumbile yalivyo, wanyamapori huruka ukuta. Hivyo unapofanya mazoezi yako ya kutembea asubuhi huenda ukakutana na simba. Tafadhali jihadhari. Huyo si simba mwitu. Hajatulizwa,” alisema Rais kauli iliyowavunja mbavu wageni. Jumatano kwenye hafla ya kufunga kongamano, Dkt Ruto ambaye pia ni mwenyekiti wa Kamati ya Marais wa Afrika kuhusu Tabianchi (CAHOSCC) hakusita kupigia debe Kenya kama kitovu cha historia. “Kilomita chache kutoka hapo ulipoketi ndipo palipogunduliwa mabaki ya binadamu aliyetangulia duniani. Hapa ndipo binadamu alipoanzia. Hii inamaanisha kuwa kabla ya nyinyi kutawanyika Afrika, Amerika, Ulaya na kote duniani sote tulianzia hapa. Hivyo ni sawa ninaposema karibuni nyumbani. Mlipokuwa mmeondoka, hizi ndizo salamu tunazotumia, ukisalimiwa ‘jambo’ unajibu ‘jambo’, mambo unajibu ‘poa’,” akasema. Aidha, alidokeza kuhusu kufutilia mbali hati za usafiri (visa) zinazoitishwa watalii kabla ya kuingia nchini, hatua ambayo huenda ikapiga jeki pakubwa sekta ya utalii nchini. “Katika muda wa miezi michache ijayo tunatafakari kufutilia mbali masharti ya visa kwa sababu si haki kumshurutisha mtu kuwa na hati ya usafiri anapokwenda nyumbani.” “Nawakaribisha Nairobi jiji la kuvutia kwenye miale ya jua linalozingirwa na mbuga ya kitaifa ya wanyamapori na misitu. Tuna wanajamii wachangamfu wenye nguvu, biashara, viwnada, vituo vya mafunzo na burudani. Mhisi mko nyumbani na mtenge muda wa kufurahia kutazama mandhari na kusikiza sauti murua jjini na nchini.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  